Amb motiu de la traducció al català de l'obra autobiogràfica "Un esbós del passat" a càrrec de Dolors Udina i Viena Edicions, la Biblioteca Pública de Girona Carles Rahola dedica les seves jornades literàries d'enguany a la senyora Dalloway, creació inoblidable de Virginia Woolf.
Tal com es va fer per primer cop l'any passat amb Sherlock Holmes, aquest 2019 es programen unes noves Jornades Literàries dedicades, ara, al personatge de la senyora Dalloway, a la seva creadora, Virginia Woolf i al seu entorn literari i artístic.
Del 14 al 25 de desembre, els usuaris de la biblioteca podran convertir-se en autèntics membres del grup de Bloomsbury tot participant de les diverses activitats que se'ls oferiran en el decurs d'aquests dies.
Els clubs de lectura d'anglès, de clàssics, de cinema i de teatre s'han afegit a les jornades triant lectures relacionades per a les seves sessions de novembre.
La senyora Dalloway i l'obra de teatre Freshwater, de Virginia Woolf; i la novel·la Les hores, de Michael Cunnigham, fortament influenciada per la biografia de Virginia Woolf i l'estructura i l'estil de La senyora Dalloway, en seran protagonistes.
La sessió del club de lectura de cinema anirà acompanyada, com sempre, d'una projecció cinematogràfica oberta a tothom amb la pel·lícula Les hores d' Stephen Daldry.
Fora de la programació anual dels clubs de lectura de la biblioteca se n'ha programat un altre d'extraordinari expressament per a les jornades.
Dissabte 16 es comentarà l'obra autobiogràfica Un esbós del passat, publicada per Viena Edicions, les inscripcions ja estan obertes i es pot recollir un exemplar a la planta 1 de la biblioteca.
A més dels clubs de lectura i de les projeccions, les jornades aniran farcides d'un seguit de xerrades obertes a tothom a càrrec de diferents experts en la matèria.
Glòria Guilera, conductora del club de lectura d'arts de la biblioteca, realitzarà una xerrada sobre el Grup de Bloomsbury i les arts plàstiques; l'escriptora Mar Bosch parlarà sobre les tècniques literàries emprades per Virginia Woolf, tot donant eines pràctiques d'escriptura als assistents i els doctors Joan Curbet i Anna Casablancas faran una conferència on realitzaran una anàlisi en profunditat de La senyora Dalloway.
Com a colofó, a l' acte de cloenda de dilluns 25 de novembre, es comptarà amb un espectacle de lectura dramatitzada a càrrec de l'actriu Anna Sabatè, la presentació del llibre Un esbós del passat per part de la traductora Dolors Udina i la directora d' Edicions Viena, Isabel Monsó i, per finalitzar, un tastet literari a càrrec de Maria Mantella, conductora del club de lectura de cuina, del qual en podran gaudir tots els assistents a l'acte de cloenda.
A més de tot això, la biblioteca s'ha engalanat per a l'ocasió dedicant el seu aparador principal a l'obra de i sobre Virginia Woolf, als membres del cercle de Bloomsbury i a les obres publicades per Hogarth Press, l'editorial de Virginia Woolf i el seu home, Leonard; i l'expositor "El batec" a diverses "Senyores i senyoretes" protagonistes de la literatura universal dels últims dos-cents anys.
Tots els usuaris ja es poden anar preparant, comprant les flors i vestint les seves millors gales, per a la festa literària més important de la biblioteca.